El V Encuentro PaRedes ompli d´art el Grau dedicat als nostres iaios i a la sostenibilitat
26 octubre 2020

## El V Encuentro PaRedes ompli d´art el Grau dedicat als nostres iaios i a la sostenibilitat26 octubre 2020Última actualització: 14 juliol 2025

![](../gestion/img/ao5327-copia.jpg)  
  

Finalment, com a conseqüència de la pandèmia, la cinquena edició del Encuentro PaRedes, el festival internacional d’art urbà, s’ha hagut de traslladar de Beniopa al Grau i només contemplarà intervencions artístiques que ja es poden visitar sobre parets cedides pel veïnat, al costat del Centre Social Marcel·lí Pérez.

Ho ha anunciat aquest matí el **regidor delegat de Cultura, Nahuel González,** acompanyat del **president de la Junta de Districte del Grau, Miguel Ángel Picornell**, dos de les **artistes que hi han intervingut, Wendal i Pesolett**, de Gandia, i la **Cris i Cento Carbó**, els quals, juntament amb Natalia de Ancos, formen la ‘Artilleria’ d’aquest Ecuentro PaRedes 2020.

_“Ha sigut una edició exprés, per culpa de la Covid-19, però que ha tingut un resultat magnífic que es pot contemplar als murs que ha cedit veïnat del Grau. Esperem que la pròxima edició es puga realitzar amb total normalitat a Beniopa, on estava previst”,_ ha explicat Nahuel, qui ha agraït la iniciativa de l’organització del Encuentro PaRedes, així com la col·laboració del veïnat, Pinturas Mondúber i Gruas Ferre.    

_“El Grau ja és un referent d’art urbà, ja que hi trobem intervencions sobre murals en el port, la Casa de la Música, el Ceip Joan XXIII, el Veles e Vents... I, ara, al costat del nostre centre social. Per tant, ja es pot fer un recorregut més que interessant”,_ ha manifestat Picornell.

Com ha explicat la Cris, _“la temàtica d’enguany està relacionada amb la gent gran, les nostres aies i aios, i la sostenibilitat. Per les circumstàncies abans esmentades s’ha passat de 18 artistes convidats l’any passat a quatre en la present edició. Dos internacionals: Mr Chapu (Oriola) i Rodrigo Estoy (Xile); i dos de Gandia: Wendal i Pesolett. Dos dones i dos homes”._

_“Allò important és la gent que cada dia caminarà per aquest museu a l’aire lliure. També obrim la porta a que els particulars col·laboren amb el projecte, no només cedint parets, sinó a través de les webs i xarxes...”._ En aquest sentit, Carbó ha anunciat un regal especial, i és que les col·laboradores veuran els seus noms pintats als murs, en reconeixement al seu suport. Més informació a: [www.encuentroparedes.com](http://www.encuentroparedes.com).

Per la seua banda, l’artista Wendal ha mostrar la seua satisfacció per participar-hi, ja que _“és un regal per al públic i per a la creadora. En la meua paret, he reconegut la tradició marinera, relacionant-ho amb el parc infantil pròxim_”, amb colors i formes que recorden les il·lustracions infantils.

Finalment, Pesolett ha destacat de la seua intervenció _“les insinuacions, les olors, que recorden la iaia. Aquests festivals són una forma d’obrir les ments”._